**Բեթմանի կամուրջ** (անգլ.՝ Batman Bridge), պարաններով ամրացված ճանապարհային կամուրջ։ Այն գտնվում է Ավստրալիայի Թասմանիա կղզու հյուսիսում և ձգվում Տեյմար գետի վրայով։ Կամրջի կառուցվածքային և ճարտարապետական հետաքրքիր առանձնահատկությունն է հունային կամրջամասի ուղղությամբ հիմնային սյան թեքությունը (ուղղահայացից մոտ 20°)։

Կամուրջը և նրա վրայով անցնող ճանապարհը անվանված են ֆերմեր, բիզնեսմեն և Մելբուռնի հիմադիրներից մեկի՝ Ջոն Բեթմանի (1801—1839) պատվին։

Դիրք
----

Բեթմանի կամուրջը միակն է, որը կապում է Տեյմար գետի արևմտյան ու արևելյան ափերը Լոնսեստոնի և նրա անկման վայրի՝ Բասսի նեղուցի միջև։ Աշխարհագրորեն Տեյմարը էստուար է։

Կամուրջը գտնվում է Թասմանիայի մեծությամբ (Հոբարթից հետո) երկրորդ քաղաքից՝ Լոնսեստոնից, մոտավորապես 40 կմ հյուսիս և Թասմանիան մայրցամաքային Ավստրալիայից բաժանող Բասսի նեղուցի ափից 30 կմ հեռավորության վրա։

Կամրջի վրայով ձգվում է 10 կմ երկարությամբ (B73) (*Batman Highway*) ավտոմոբիլային ճանապարհը, որը կապում է Արևմտյան Տեյմար (*West Tamar Highway*) և Արևելյան Տեյմար (*East Tamar Highway*) մայրուղիները։

Պատմություն
-----------

Կամրջի շինարարությունը սկսվել է 1966 թվականի հուլիսին։ Ծրագիրը մշակել է *Maunsell & Partner* ընկերությունը, գլխավոր պատվիրատուն եղել է *Lewis Construction Co. PTY. Ltd*-ը։ Կամուրջը բացվել է 1968 թվականի մայիսի 18-ին։ Այն Ավստրալիայի տարածքում կառուցված առաջին պարաններով ամրացված կամուրջն էր։

Կառուցվածք
----------

Բեթմանը վեց կամրջամաս ունեցող, պարաններով ամրացված կամուրջ է։ Կամրջամասերի բաժանման գծագիրը 54,88 + 205,74 + 48,02 + 3 × 41,16 մ է։ Ըստ գծագրի, առաջարկված մեկ հիմնասյան առկայությունը ելնում էր երկրաբանական պայմաններից․ արևելյան ափը փափուկ կավից է կազմված, իսկ արևմտյան ափի տակ՝ ոչ մեծ խորության վրա դիաբազ է առկա, ինչը հուսալի հիմք է ստեղծում կամրջի համար։ Արևելյան կողմից կամրջի հենարանի համար օգտագործվել են ցցեր, որոնք կավե արմատի մեջ են խրված 18 մ խորությամբ։ Փռվածքի չձևափոխված սալաքարի և ծանրությունը ձողակառույցի հանգույցներին փոխանցող լայնակի հեծանների կամրջամասով շինվածքը, որը բաղկացած է կոշտության երկու ձողակառույցներից, երեք զույգ պարաններով կազմված համակարգի օգնությամբ, որոնք ամրացված են փռվածքի կողքերին, կախված է հենասյունից։ Պարանները անկերավորված են հենասյան գագաթին, իսկ հակառակ կողմից հենասյանն են միանում զույգ ավելի պինդ պարաններ, որոնք համակարգի ճնշումը փոխանցում էին ժայռին, որում պարանների անկերավորման համար հատուկ խցեր են հատված։ Կամրջի մետաղական շինվածքի ընդհանուր քաշը կազմում է մոտ 3000 տ։

Կամրջի 91-մետրանոց հենասյունը А-աձև է, ներքևի հատվածում ամրացված է անկյունագծային պահանգներով։ Հենասյան թեքության անկյունը հունային կամրջամասի ուղղությամբ կազմում է ուղղահայացից մոտ 20°։ Սա առաջ է բերել է հունային կամրջամասի պարանների և հենասյան հիմքում ուժերի ավելի հարմար բաժանման, քանի որ հենասյան հիմքին փոխանցած ճնշումը համարյա ուղղահայաց է ափի թեքությանը։

Կամուրջը նախատեսված է ավտոմեքենաների և հետիոտնների շարժման համար։ Երթևեկելի մասը ներառում է ավտոմեքենաների շարժման երկու գիծ։ Կամուրջի ընդհանուր երկարությունը կազմում է 432 մ, իսկ լայնությունը՝ 10,3 մ։

Պատկերասրահ
-----------

* Տեսարան դեպի կամուրջ Տեյմար գետիցՏեսարան դեպի կամուրջ Տեյմար գետից
* Կամրջի թեք հիմնային սյունԿամրջի թեք հիմնային սյուն
* Կամրջի մասին տեղեկություններ հաղորդող հուշատախտակԿամրջի մասին տեղեկություններ հաղորդող հուշատախտակ
* Տեսարան դեպի կամուրջ գետի արևելյան ափիցՏեսարան դեպի կամուրջ գետի արևելյան ափից

Ծանոթագրություններ
------------------

1. 1 2 3 4  Пунин, 1974, էջ 161
2. 1 2  «B73 — Batman Highway». www.ozroads.com.au. Արխիվացված օրիգինալից 2012 թ․ սեպտեմբերի 1-ին. Վերցված է 2011 թ․ հոկտեմբերի 26-ին.
3. 1 2  «Памятная табличка с информацией о мосте Бэтмана». commons.wikimedia.org. Արխիվացված օրիգինալից 2012 թ․ սեպտեմբերի 1-ին. Վերցված է 2011 թ․ հոկտեմբերի 26-ին.
4. ↑  «Batman Bridge». Queen Victoria Museum and Art Gallery, www.qvmag.tas.gov.au. Արխիվացված օրիգինալից 2012 թ․ սեպտեմբերի 1-ին. Վերցված է 2011 թ․ հոկտեմբերի 26-ին.

Գրականություն
-------------

* Ա․ Լ․ Պունին, Ժամանակակից արտասահմանյան կամուրջների ճարտարապետություն, Լ․, «Շինհրատարակչություն, Լենինգրադ», 1974 — 168 էջ։

Արտաքին հղումներ
----------------

* Batman Bridge // Structurae(անգլ.)